b'\n_START_ARTICLE_\nAntti Weckstr\xc3\xb6m\n_START_SECTION_\nUra\n_START_PARAGRAPH_\nWeckstr\xc3\xb6m edusti SaiPan junioreita kev\xc3\xa4\xc3\xa4seen 1999 asti, jonka j\xc3\xa4lkeen h\xc3\xa4n pelasi vuodet 1999\xe2\x80\x932001 HIFK:n A-nuorissa. H\xc3\xa4n oli kaudella 1999\xe2\x80\x932000 tehoilla 2+12=14 joukkueen tehokkain puolustaja Mikko Kurvisen kanssa. Weckstr\xc3\xb6m voitti kev\xc3\xa4\xc3\xa4ll\xc3\xa4 2001 A-nuorten hopeaa. H\xc3\xa4n palasi kaudeksi 2001\xe2\x80\x932002 SaiPaan, jossa Weckstr\xc3\xb6m teki liigadebyyttins\xc3\xa4 ja pelasi kahdeksan runkosarjaottelua tehden yhden sy\xc3\xb6tt\xc3\xb6pisteen. Suurimman osan kaudestaan h\xc3\xa4n pelasi kuitenkin SaiPan A-nuorissa. Weckstr\xc3\xb6m oli tehoilla 6+27=33 koko A-nuorten SM-liigan puolustajien sy\xc3\xb6tt\xc3\xb6p\xc3\xb6rssin voittaja sek\xc3\xa4 pistep\xc3\xb6rssin toinen KalPan Matti Tiihosen j\xc3\xa4lkeen. H\xc3\xa4n voitti kev\xc3\xa4\xc3\xa4ll\xc3\xa4 2002 A-nuorten mestaruuden._NEWLINE_Huhtikuussa 2002 Weckstr\xc3\xb6m teki vuoden mittaisen liigasopimuksen SaiPan kanssa. H\xc3\xa4n pelasi tulokaskautensa SM-liigassa ja teki 50 runkosarjaottelussa yhden sy\xc3\xb6tt\xc3\xb6pisteen. Weckstr\xc3\xb6m pelasi my\xc3\xb6s viel\xc3\xa4 kymmenen ottelua A-nuorissa tehden niiss\xc3\xa4 kuitenkin pelipaikkaan n\xc3\xa4hden kovat tehot 4+11=15. Kaudella 2003\xe2\x80\x932004 h\xc3\xa4n pelasi 39 SM-liigaottelua ilman tehopisteit\xc3\xa4, kunnes Weckstr\xc3\xb6m siirtyi tammikuussa 2004 loppukaudeksi Mestis-joukkue KooKoohon. Siell\xc3\xa4 h\xc3\xa4n teki 14 runkosarjaottelussa tehot 1+4=5._NEWLINE_Kausi 2004\xe2\x80\x932005 oli Weckstr\xc3\xb6mille v\xc3\xa4livuosi. Kaudella 2005\xe2\x80\x932006 h\xc3\xa4n pelasi Suomi-sarjaa Rovaniemen Kiekossa ja kauden 2006\xe2\x80\x932007 kest\xc3\xa4neen v\xc3\xa4livuoden j\xc3\xa4lkeen Weckstr\xc3\xb6m on pelannut vuodesta 2007 samaa sarjaa Imatran Ketter\xc3\xa4ss\xc3\xa4. Kaudella 2009\xe2\x80\x932010 h\xc3\xa4nest\xc3\xa4 tuli joukkueen varakapteeni. Weckstr\xc3\xb6m voitti Ketter\xc3\xa4ss\xc3\xa4 Suomi-sarjan mestaruuden vuonna 2009, mutta joukkue ei kuitenkaan noussut Mestis-karsintojen j\xc3\xa4lkeen sarjatasoa ylemm\xc3\xa4s.\n_START_SECTION_\nMuuta\n_START_PARAGRAPH_\nWeckstr\xc3\xb6m on toisen polven liigapuolustaja. H\xc3\xa4nen is\xc3\xa4ns\xc3\xa4 Kari Weckstr\xc3\xb6m edusti omalla SM-liigaurallaan my\xc3\xb6s SaiPaa ja toimi kaudella 1983\xe2\x80\x931984 joukkueen kapteenina. Kari on toiminut pelaajauransa j\xc3\xa4lkeen vuosia SaiPan juniorivalmentajana ja vuodet 2007\xe2\x80\x932010 h\xc3\xa4n valmensi Ketter\xc3\xa4\xc3\xa4, jossa Antti Weckstr\xc3\xb6m pelasi is\xc3\xa4ns\xc3\xa4 alaisuudessa. Nyky\xc3\xa4\xc3\xa4n Kari "Keni" Weckstr\xc3\xb6m valmentaa SaiPan D-98-junioreita.'